माशिमं पहले 10वीं के नतीजे करेगा घोषित
रायगढ़ | बोर्ड परीक्षाओं का मूल्यांकन 6 मार्च से शुरू होगा। मूल्यांकन दसवीं के साथ शुरू होगा, जो 20 मार्च तक चलेगा। यह परीक्षा 2 मार्च को खत्म हो गई है। बारहवीं की कॉपियां 15 मार्च के बाद जांची जाएंगी। माशिमं से दसवीं के रिजल्ट 31 मार्च तक जारी होने की उम्मीद है। 1 अप्रैल से नया सत्र शुरू होने वाला है। यही वजह है कि दसवीं का रिजल्ट पहले घोषित करने की कवायद चल रही है। बारहवीं के नतीजे 15 अप्रैल के बाद आएंगे।
दसवीं की जिस पर्चे में किसी छात्र को 100 में 80 से ज्यादा (या 80 फीसदी से अधिक) नंबर मिलेंगे, बोर्ड ने उनकी दोबारा जांच करने का फैसला लिया है। जांचने के बाद ऐसी तमाम उत्तरपुस्तिकाएं अलग कर दी जाएंगी और माशिमं दफ्तर भेजी जाएंगी। बोर्ड परीक्षाओं के लिए कॉपी जांचने का काम 6 मार्च से शुरू होगा। प्रदेश में इसके लिए 29 सेंटर बनाए गए हैं।
कापी जांचने के मामले में शुक्रवार को माशिमं के अफसरों ने मूल्यांकन केंद्र प्रभारी व जिला शिक्षा विभाग के अफसरों की बैठक ली। शिक्षाविदों ने बताया कि पुनर्मूल्यांकन का सिस्टम इस बार बदला है। उन्हीं छात्रों को पुनर्मूल्यांकन की छूट दी गई है जिन्हें 20 से ज्यादा और 80 से कम अंक मिले हों। 80 फीसदी से ऊपर अंक पाने वाले को यह सुविधा नहीं मिलेगी क्योंकि रिजल्ट जारी होने से पहले ही उनकी कॉपियां दो बार जांची गई होंगी। मूल्यांकन केंद्रों को निर्देश दिया गया है कि जिस विषय में किसी छात्र को मूल्यांकनकर्ता ने 80 अंक या इससे ज्यादा दिए हों, वह आंसरशीट अलग करेंगे। फिर इन्हें लिस्ट के साथ माशिमं भेजेंगे।
hin_Deva hin_Deva hin_Deva hin_Deva